Οι **Κινήσεις Πολιτών για τη Σοσιαλδημοκρατία** είναι ελληνικός πολιτικός φορέας στο χώρο της Σοσιαλδημοκρατίας, συνιστώσα του ΠΑ.ΣΟ.Κ. - Κινήματος Αλλαγής. Γενικός Γραμματέας είναι ο Μιχάλης Χάλαρης.

Ιστορικό
--------

Οι Κινήσεις Πολιτών για τη Σοσιαλδημοκρατία ιδρύθηκαν το 2014. Απαρτίζονται κυρίως από τις πολιτικές κινήσεις Πολιτεία 2012, Πρωτοβουλία Β, Νέοι Μεταρρυθμιστές και Δυναμική Ελλάδα καθώς και από στελέχη από τον ευρύτερο χώρο της κεντροαριστεράς. Η πρώτη Διοικούσα Επιτροπή του φορέα αποτελούνταν από τον Νίκο Διακουλάκη, Παναγιώτη Ιωακειμίδη και Γιάννη Τούντα.

Οι Κινήσεις συμμετέχουν ενεργά στην ανασυγκρότηση και ενοποίηση του χώρου της κεντροαριστεράς, σε συνεργασία με άλλα κόμματα. Συμμετείχαν στον συνδυασμό Ελιά - Δημοκρατική Παράταξη στις ευρωεκλογές του 2014, ο οποίος έλαβε 8,02%, ενώ στις εκλογές του Ιανουαρίου του 2015 υποστήριξαν το συνδυασμό ΠΑ.ΣΟ.Κ.-Δημοκρατική Παράταξη.

Εν όψει των εκλογές του Σεπτεμβρίου του 2015, ίδρυσαν μαζί με το ΠΑ.ΣΟ.Κ. και τη Δημοκρατική Αριστερά τη Δημοκρατική Συμπαράταξη, της οποίας αποτελούσαν συνιστώσα. Η Δημοκρατική συμπαράταξη έλαβε το 6,28% της λαϊκής ψήφου και εξέλεξε 17 βουλευτές, από τους οποίους κανένας δεν προέρχεται από τις Κινήσεις Πολιτών.

Τον Απρίλιο του 2018, οι Κινήσεις Πολιτών για τη Σοσιαλδημοκρατία συμμετείχαν στην ίδρυση του Κινήματος Αλλαγής, του οποίου αποτελούν συνιστώσα. Τον Μάιο του ίδιου έτους, κατά την 3η Πανελλαδική Συνδιάσκεψη του φορέα, συστάθηκε η θέση Γραμματέα, στην οποία εκλέχτηκε ομόφωνα από το σώμα της Πανελλαδικής Συνδιάσκεψης ο Μιχάλης Χάλαρης. Παράλληλα εκλέχθηκε Συντονιστική Επιτροπή αποτελούμενη από 65 μέλη, προσωπικότητες του επιστημονικού και συνδικαλιστικού χώρου του κέντρου και της αριστεράς. Στις ευρωεκλογές της 26ης Μαΐου και στις βουλευτικές εκλογές του 2019 οι Κινήσεις Πολιτών για τη Σοσιαλδημοκρατία στήριξαν το ΚΙΝΑΛ, διατηρώντας την οργανωτική αυτονομία τους, Οι Κινήσεις Πολιτών (κατά συντομογραφία) οργάνωσαν για τις 11 Απριλίου 2020 στην Αθήνα την 4η Πανελλαδική Συνδιάσκεψη η οποία όμως δεν πραγματοποιήθηκε λόγω των μέτρων για τον κορονοϊό.

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2015 Ι | διοικούσα επιτροπή | στήριξε το ΠΑ.ΣΟ.Κ. | στήριξε το ΠΑ.ΣΟ.Κ. | 0 / 300 | 7ο κόμμαΑντιπολίτευση |
| 2015 ΙΙ | διοικούσα επιτροπή | 341.732(ΔΗ.ΣΥ.) | 6,29%(ΔΗ.ΣΥ.) | 0 / 300 | 4ο κόμμαΑντιπολίτευση |
| 2019 | διοικούσα επιτροπή | 457.623(Κίνημα Αλλαγής) | 8,10%(Κίνημα Αλλαγής) | 0 / 300 | 3ο κόμμαΑντιπολίτευση |

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 2014 | διοικούσα επιτροπή | 458.514(Ελιά) | 8,02%(Ελιά) | 0 / 21 | 4η | S&D |
| 2019 | διοικούσα επιτροπή | 436.726(Κίνημα Αλλαγής) | 7,72%(Κίνημα Αλλαγής) | 0 / 21 | 3η | S&D |

Παραπομπές
----------

1. ↑  «Υπουργείο Εσωτερικών - Αποτελέσματα ευρωεκλογών 2014». Αρχειοθετήθηκε από το πρωτότυπο στις 25 Σεπτεμβρίου 2018. Ανακτήθηκε στις 11 Ιουλίου 2018.
2. ↑  «Επισήμως "Δημοκρατική συμπαράταξη" ΠΑΣΟΚ - ΔΗΜΑΡ». Αρχειοθετήθηκε από το πρωτότυπο στις 13 Νοεμβρίου 2017. Ανακτήθηκε στις 11 Ιουλίου 2018.
3. ↑  Υπουργείο Εσωτερικών - Αποτελέσματα εθνικών εκλογών Σεπτεμβρίου 2015
4. ↑  Αυτοί είναι οι 17 βουλευτές της Δημοκρατικής Συμπαράταξης
5. ↑  Πολιτική Απόφαση της 3ης Συνδιάσκεψης των «ΚΙΝΗΣΕΩΝ ΠΟΛΙΤΩΝ για τη ΣΟΣΙΑΛΔΗΜΟΚΡΑΤΙΑ»
6. ↑  «4η Συντονιστική, 2018 – 2019». *ΚΙΝΗΣΕΙΣ ΠΟΛΙΤΩΝ*. 28 Μαΐου 2018. Ανακτήθηκε στις 26 Απριλίου 2020.
7. ↑  «Οι εθνικές εκλογές της 7ης Ιουλίου και οι Ευρωεκλογές της 26ης Μαΐου». *ΚΙΝΗΣΕΙΣ ΠΟΛΙΤΩΝ*. 17 Ιουλίου 2019. Ανακτήθηκε στις 26 Απριλίου 2020.

Εξωτερικοί σύνδεσμοι
--------------------

* Κινήσεις Πολιτών για τη Σοσιαλδημοκρατία